b'\n_START_ARTICLE_\nBlackout (album de Britney Spears)\n_START_SECTION_\nInforma\xc8\x9bii generale\n_START_PARAGRAPH_\n\xc3\x8en luna noiembrie a anului 2003, \xc3\xaen timpul campaniei de promovare al celui de-al patrulea ei album de studio, In the Zone, Spears a declarat \xc3\xaentr-un interviu pentru revista Entertainment Weekly c\xc4\x83 a \xc3\xaenceput deja s\xc4\x83 compun\xc4\x83 c\xc3\xa2ntece pentru urm\xc4\x83torul ei album, \xc8\x99i c\xc4\x83 are \xc3\xaen plan s\xc4\x83 \xc3\xae\xc8\x99i \xc3\xaenfiin\xc8\x9beze propria companie de \xc3\xaenregistr\xc4\x83ri \xc3\xaen anul 2004. Henrik Jonback a confirmat faptul c\xc4\x83 artista a compus piese \xc3\xaen timpul concertelor europene din turneul The Onyx Hotel, \xe2\x80\x9e\xc3\xaen autobuz \xc8\x99i \xc3\xaen camera de ei hotel, \xc3\xaen perioada dintre concerte\xe2\x80\x9d. \xc3\x8en urma c\xc4\x83s\xc4\x83toriei cu Kevin Federline \xc3\xaen octombrie 2004, Spears a anun\xc8\x9bat c\xc4\x83 va lua \xe2\x80\x9eo scurt\xc4\x83 pauz\xc4\x83\xe2\x80\x9d pentru a se \xe2\x80\x9ebucura de via\xc8\x9b\xc4\x83\xe2\x80\x9d prin intermediul unei scrisori postate pe website-ul ei oficial. Cu toate acestea, la 30 decembrie 2004, solista a f\xc4\x83cut o apari\xc8\x9bie surpriz\xc4\x83 la postul de radio KIIS-FM din Los Angeles, prezent\xc3\xa2nd \xc3\xaen premier\xc4\x83 o variant\xc4\x83 midtempo mixat\xc4\x83 a unei noi melodii, intitulate \xe2\x80\x9eMona Lisa\xe2\x80\x9d. C\xc3\xa2nt\xc4\x83rea\xc8\x9ba a \xc3\xaenregistrat piesa live, al\xc4\x83turi de o trup\xc4\x83, \xc3\xaen turneu, dedic\xc3\xa2nd-o \xe2\x80\x9etuturor legendelor \xc8\x99i idolilor din lume\xe2\x80\x9d. Versurile vorbesc despre regretul pentru c\xc4\x83derea Monei Lisa, numind-o \xe2\x80\x9ememorabil\xc4\x83\xe2\x80\x9d \xc8\x99i \xe2\x80\x9eimprevizibil\xc4\x83\xe2\x80\x9d, \xc8\x99i prezent\xc3\xa2nd totodat\xc4\x83 un avertisment pentru ascult\xc4\x83tori, s\xc4\x83 nu aib\xc4\x83 o \xe2\x80\x9ec\xc4\x83dere nervoas\xc4\x83\xe2\x80\x9d. Artista a dezv\xc4\x83luit faptul c\xc4\x83 \xc8\x99i-a dorit ca piesa s\xc4\x83 fie primul disc single de pe urm\xc4\x83torul ei album, av\xc3\xa2nd ca titlu provizoriu The Original Doll. Aceasta a sperat ca lansarea materialului s\xc4\x83 aib\xc4\x83 loc \xe2\x80\x9eprobabil \xc3\xaenainte de vara [anului 2005], sau poate chiar mai t\xc3\xa2rziu\xe2\x80\x9d. \xc3\x8en luna ianuarie 2005, Spears a postat \xc3\xaenc\xc4\x83 o scrisoare pe website-ul ei, spun\xc3\xa2nd:_NEWLINE_\xe2\x80\x9eCred c\xc4\x83 ar trebui s\xc4\x83 reformulez ceea ce am spus \xc3\xaen scrisorile anterioare. Atunci c\xc3\xa2nd am spus c\xc4\x83 \xc2\xabvoi lua pauz\xc4\x83\xc2\xbb, m-am referit la faptul c\xc4\x83 voi face o pauz\xc4\x83 din a mi se mai spune ce s\xc4\x83 fac. ... E \xc3\xaen regul\xc4\x83 s\xc4\x83 prive\xc8\x99ti pe cineva \xc8\x99i s\xc4\x83 nu \xc8\x99tii dac\xc4\x83 lucreaz\xc4\x83 \xc3\xaentr-adev\xc4\x83r sau doar se joac\xc4\x83, de vreme ce ambele reprezint\xc4\x83 acela\xc8\x99i lucru pentru ei. Materialele la care am lucrat \xc3\xaen ultimul timp au fost foarte distractive, pentru c\xc4\x83 nu mai este \xc3\xaentocmai o \xc2\xabmunc\xc4\x83\xc2\xbb pentru mine. Chiar am fost foarte implicat\xc4\x83 \xc8\x99i \xc3\xaen management, \xc8\x99i pe partea de afaceri, \xc8\x99i chiar simt c\xc4\x83 am mai mult control dec\xc3\xa2t oric\xc3\xa2nd\xe2\x80\x9d._NEWLINE_Un director de la casa de discuri Jive Records a afirmat c\xc4\x83, de\xc8\x99i Spears lucreaz\xc4\x83 \xc3\xaen studio, \xe2\x80\x9enu este programat niciun album \xc3\xaen acest moment\xe2\x80\x9d \xc8\x99i \xe2\x80\x9enu exist\xc4\x83 planuri de a trimite \xc2\xabMona Lisa\xc2\xbb la posturile de radio\xe2\x80\x9d. C\xc3\xa2ntecul \xe2\x80\x9eMona Lisa\xe2\x80\x9d a fost lansat drept CD bonus inclus \xc3\xaen lansarea DVD a serialului Britney & Kevin: Chatoic (2005). Pe 14 septembrie 2005, Spears a dat na\xc8\x99tere primului ei fiu, Sean Preston. \xc3\x8en timpul unui interviu acordat revistei People, \xc3\xaen februarie 2006, c\xc3\xa2nt\xc4\x83rea\xc8\x9ba a dezv\xc4\x83luit c\xc4\x83 este ner\xc4\x83bd\xc4\x83toare s\xc4\x83 se \xc3\xaentoarc\xc4\x83 la cariera muzical\xc4\x83, spun\xc3\xa2nd c\xc4\x83 \xc3\xaei este dor de \xe2\x80\x9ec\xc4\x83l\xc4\x83torii [...] de drum, s\xc4\x83 v\xc4\x83d diferite locuri, s\xc4\x83 fiu al\xc4\x83turi de dansatori \xc8\x99i s\xc4\x83 m\xc4\x83 simt bine. Acel sentiment pe care \xc3\xael ai atunci c\xc3\xa2nd te afli pe scen\xc4\x83, \xc8\x99tiind c\xc4\x83 e\xc8\x99ti pe cale s\xc4\x83 dai tot ce ai mai bun \xe2\x80\x93 iubesc aceste emo\xc8\x9bii. Chiar am avut nevoie de pauz\xc4\x83. A trebuit s\xc4\x83-mi recap\xc4\x83t pofta\xe2\x80\x9d. Atunci c\xc3\xa2nd a fost \xc3\xaentrebat\xc4\x83 despre urm\xc4\x83torul ei album, c\xc3\xa2nt\xc4\x83rea\xc8\x9ba a spus c\xc4\x83 a f\xc4\x83cut experimente la studioul ei de acas\xc4\x83, al\xc4\x83turi de muzicieni live, c\xc3\xa2nt\xc3\xa2nd la pian \xc8\x99i instrumente acustice. Spears \xc8\x99i-a dorit ca urm\xc4\x83torul ei material discografic s\xc4\x83 reprezinte r\xc4\x83d\xc4\x83cinile locului ei natal, Louisiana, explic\xc3\xa2nd c\xc4\x83 a copil\xc4\x83rit ascult\xc3\xa2nd muzic\xc4\x83 blues. \xe2\x80\x9eAtunci c\xc3\xa2nd eram mic\xc4\x83, m\xc4\x83 ascultam pe mine [...] \xc3\x8ens\xc4\x83 dup\xc4\x83 ce semnezi un contract cu o cas\xc4\x83 de discuri, e\xc8\x99ti recunosc\xc4\x83toare s\xc4\x83 ai un hit. Nu prea po\xc8\x9bi s\xc4\x83-\xc8\x9bi sco\xc8\x9bi \xc3\xaen eviden\xc8\x9b\xc4\x83 vocea \xc8\x99i locul de unde provii. Mi-ar pl\xc4\x83cea s\xc4\x83 \xc3\xaencerc s\xc4\x83 am mai multe influen\xc8\x9be al acelui gen de sunet. Nu v\xc4\x83 a\xc8\x99tepta\xc8\x9bi s\xc4\x83 m\xc4\x83 transform \xc3\xaentr-o Tina Turner. Dar nu se \xc8\x99tie niciodat\xc4\x83\xe2\x80\x9d, a afirmat c\xc3\xa2nt\xc4\x83rea\xc8\x9ba. Artista a sperat, de asemenea, c\xc4\x83 noul album va revigora industria muzical\xc4\x83 pop a acelor vremuri, ad\xc4\x83ug\xc3\xa2nd: \xe2\x80\x9eTotul este foarte plictisitor. Nimic nu a fost \xc2\xabwow\xc2\xbb pentru mine\xe2\x80\x9d. La 9 mai 2006, Spears a anun\xc8\x9bat c\xc4\x83 este \xc3\xaens\xc4\x83rcinat\xc4\x83 cu cel de-al doilea ei copil. C\xc3\xa2teva zile mai t\xc3\xa2rziu, produc\xc4\x83tori precum J. R. Rotem \xc8\x99i Sean Garrett au declarat pentru MTV News c\xc4\x83 lucreaz\xc4\x83 al\xc4\x83turi de solist\xc4\x83. Pe 12 septembrie 2006, Spears a n\xc4\x83scut cel de-al doilea ei fiu, Jayden James. La 7 noiembrie 2006, c\xc3\xa2nt\xc4\x83rea\xc8\x9ba a depus actele pentru divor\xc8\x9bul de Federline, invoc\xc3\xa2nd diferen\xc8\x9bele ireconciliabile. \xc3\x8en urma divor\xc8\x9bului, petrecerile exagerate \xc8\x99i comportamentul din public au atras aten\xc8\x9bia mass-mediei din \xc3\xaentreaga lume. Spears a avut nevoie de dou\xc4\x83 intern\xc4\x83ri separate la centrul Promises Treatment din Malibu, California, \xc3\xaen februarie 2007. Managerul artistei, Larry Rudolph, a emis un comunicat de pres\xc4\x83 la 20 martie 2007, spun\xc3\xa2nd c\xc4\x83 aceasta \xe2\x80\x9ea \xc3\xaencheiat cu succes\xe2\x80\x9d programul pentru dezalcoolizare \xc8\x99i reabilitare al centrului.\n_START_SECTION_\nTitlul \xc8\x99i coperta\n_START_PARAGRAPH_\n\xc3\x8en luna iunie a anului 2007, Spears a postat un mesaj pe website-ul ei oficial, cer\xc3\xa2nd ajutor cu privire la alegerea unui titlu potrivit pentru album. Op\xc8\x9biunile au fost: OMG Is Like Lindsay Lohan Like Okay Like, What If the Joke Is on You, Down Boy, Integrity, \xc8\x99i Dignity. Pe 6 octombrie 2007, compania de \xc3\xaenregistr\xc4\x83ri Jive Records a anun\xc8\x9bat prin intermediul unui comunicat de pres\xc4\x83 faptul c\xc4\x83 albumul va avea titlul Blackout, f\xc4\x83c\xc3\xa2nd referire la \xe2\x80\x9eblocarea negativit\xc4\x83\xc8\x9bii \xc8\x99i tr\xc4\x83irea vie\xc8\x9bii din plin\xe2\x80\x9d._NEWLINE_At\xc3\xa2t \xc8\x99edin\xc8\x9ba foto pentru material, c\xc3\xa2t \xc8\x99i coperta acestuia, au fost realizate de Ellen von Unwerth. Coperta a fost lansat\xc4\x83 de Jive Records la 12 ianuarie 2007. Fotografia o prezint\xc4\x83 pe c\xc3\xa2nt\xc4\x83rea\xc8\x9b\xc4\x83 av\xc3\xa2nd p\xc4\x83r negru, purt\xc3\xa2nd o rochie de culoare roz (culoare albastr\xc4\x83 \xc3\xaen imaginea de pe spatele coper\xc8\x9bii) \xc8\x99i o p\xc4\x83l\xc4\x83rie alb\xc4\x83. Un redactor de la ziarul Ottawa Citizen a fost de p\xc4\x83rere c\xc4\x83 design-ul este \xe2\x80\x9e\xc3\xaengrozitor\xe2\x80\x9d. Imaginea prezent\xc4\x83 \xc3\xaen mijlocul bro\xc8\x99urii CD-ului o \xc3\xaenf\xc4\x83\xc8\x9bi\xc8\x99eaz\xc4\x83 pe Spears \xc8\x99i un preot \xc3\xaen ipostaze sugestive, \xc3\xaentr-un confesional. \xc3\x8en prima fotografie, Spears poart\xc4\x83 o cruce \xc8\x99i ciorapi din plas\xc4\x83, \xc8\x99i st\xc4\x83 \xc3\xaen poala preotului. \xc3\x8en cea de-a doua imagine, c\xc3\xa2nt\xc4\x83rea\xc8\x9ba se sprijin\xc4\x83 \xc3\xaen mod sugestiv de confesional, \xc3\xaen timp ce preotul st\xc4\x83 pe cealalt\xc4\x83 parte a peretelui desp\xc4\x83r\xc8\x9bitor. \xc3\x8en urma lans\xc4\x83rii albumului, directorul de comunica\xc8\x9bii Kiera McCaffrey al Ligii Catolice a afirmat c\xc4\x83 grupul consider\xc4\x83 fotografiile \xe2\x80\x9eo manevr\xc4\x83 de publicitate ieftin\xc4\x83\xe2\x80\x9d pentru a promova Blackout, critic\xc3\xa2nd-o pe artist\xc4\x83 pentru \xe2\x80\x9eb\xc4\x83taia de joc adus\xc4\x83 unui sacrament catolic\xe2\x80\x9d. McCaffrey a ad\xc4\x83ugat: \xe2\x80\x9eTot ceea ce vedem este c\xc3\xa2t de tulburat\xc4\x83 este aceast\xc4\x83 fat\xc4\x83 la momentul actual. Mai ales \xc3\xaen ceea ce prive\xc8\x99te familia ei, faptul c\xc4\x83 \xc3\xae\xc8\x99i pierde copii, iar cariera ei se duce pe apa s\xc3\xa2mbetei. Acum lanseaz\xc4\x83 acest album, iar asta este tactica ei de a-l promova?\xe2\x80\x9d. Gil Kaufman de la MTV a spus c\xc4\x83 imaginile sunt asem\xc4\x83n\xc4\x83toare cu videoclipul Madonnei pentru c\xc3\xa2ntecul \xe2\x80\x9eLike a Prayer\xe2\x80\x9d (1989). Bro\xc8\x99ura discului con\xc8\x9bine, de asemenea, fotografii cu scaune goale \xc8\x99i pagini rupte din publica\xc8\x9bii de tabloid, precum \xc8\x99i capturi de ecran din videoclipul piesei \xe2\x80\x9eGimme More\xe2\x80\x9d. Acest album nu include o list\xc4\x83 cu mul\xc8\x9bumiri, \xc3\xaen compara\xc8\x9bie cu materialele precedente ale solistei.\n_START_SECTION_\nLansare \xc8\x99i promovare\n_START_PARAGRAPH_\nBlackout a fost programat ini\xc8\x9bial s\xc4\x83 fie lansat la 13 noiembrie \xc3\xaen Statele Unite. Cu toate acestea, compania de \xc3\xaenregistr\xc4\x83ri Jive Records a anun\xc8\x9bat la 10 octombrie 2007 c\xc4\x83 data lans\xc4\x83rii va fi mutat\xc4\x83 cu dou\xc4\x83 s\xc4\x83pt\xc4\x83m\xc3\xa2ni mai devreme, pe 30 octombrie 2007, din cauza unor piese care au ajuns pe internet \xc3\xaen mod ilegal. O zi mai t\xc3\xa2rziu, Zomba Label Group a\xc2\xa0intentat un proces \xc3\xaempotriva lui Perez Hilton, sus\xc8\x9bin\xc3\xa2nd c\xc4\x83 acesta a ob\xc8\x9binut \xc3\xaen mod ilegal zece c\xc3\xa2ntece \xc8\x99i variante demonstrative nefinalizate de pe album \xc8\x99i le-a postat pe blog-ul s\xc4\x83u de scandal. Reprezenta\xc8\x9bii de la Zomba au afirmat faptul c\xc4\x83 post\xc4\x83rile au fost f\xc4\x83cute \xc3\xaentr-o perioad\xc4\x83 de trei luni, \xc8\x99i au solicitat daune punitive adev\xc4\x83rate, precum \xc8\x99i cheltuieli de judecat\xc4\x83. La data de 30 iunie 2009, p\xc4\x83r\xc8\x9bile au transmis o clauz\xc4\x83 pentru renun\xc8\x9barea la aceast\xc4\x83 ac\xc8\x9biune, \xc3\xaen conformitate cu un acord nedezv\xc4\x83luit pentru solu\xc8\x9bionarea litigiilor. \xc3\x8en luna urm\xc4\x83toare, judec\xc4\x83torii Cur\xc8\x9bii de Justi\xc8\x9bie au respins cazul, cu acordarea de daune._NEWLINE_Dup\xc4\x83 c\xc3\xa2teva zile de specula\xc8\x9bii \xc3\xaen mass-media, s-a confirmat la 6 septembrie 2007 faptul c\xc4\x83 Spears va deschide edi\xc8\x9bia din 2007 a galei de premii MTV Video Music Awards organizat\xc4\x83 la teatrul Pearl \xc3\xaen Palms Casino Resort din Las Vegas, la 9 septembrie 2007. S-a anun\xc8\x9bat, de asemenea, c\xc4\x83 artista va c\xc3\xa2nta piesa \xe2\x80\x9eGimme More\xe2\x80\x9d \xc3\xaen acompaniamentul unui num\xc4\x83r de magie al iluzionistului Criss Angel, \xc3\xaen anumite p\xc4\x83r\xc8\x9bi ale interpret\xc4\x83rii. Cu toate acestea, publica\xc8\x9biile mass-media au presupus faptul c\xc4\x83 aceast\xc4\x83 colaborare ar fi fost respins\xc4\x83 \xc3\xaen ultimul moment de c\xc4\x83tre organizatorii spectacolului. Interpretarea a \xc3\xaenceput cu Spears f\xc4\x83c\xc3\xa2nd playback peste primele versuri ale c\xc3\xa2ntecului \xe2\x80\x9eTrouble\xe2\x80\x9d, lansat de Elvis Presley \xc3\xaen anul 1958. Single-ul \xe2\x80\x9eGimme More\xe2\x80\x9d a \xc3\xaenceput, iar camera a dezv\xc4\x83luit-o pe artist\xc4\x83 purt\xc3\xa2nd un bikini negru, \xc3\xaencrustat cu diamante, \xc8\x99i o pereche de cizme negre. Spears a fost \xc3\xaenso\xc8\x9bit\xc4\x83 de dansatori at\xc3\xa2t b\xc4\x83rba\xc8\x9bi, c\xc3\xa2t \xc8\x99i femei, \xc3\xaembr\xc4\x83ca\xc8\x9bi \xc3\xaen costume negre. Mai multe dansatoare la bar\xc4\x83 au dansat pe scene mai mici r\xc4\x83sp\xc3\xa2ndite prin public. Interpretarea solistei a primit critici aspre at\xc3\xa2t din partea publicului, c\xc3\xa2t \xc8\x99i din partea criticilor de specialitate. Jeff Leeds de la ziarul The New York Times a spus c\xc4\x83 \xe2\x80\x9enimeni nu s-ar fi a\xc8\x99teptat la fiasco-ul de duminic\xc4\x83 sear\xc4\x83, \xc3\xaen care apatica doamn\xc4\x83 Spears s-a leg\xc4\x83nat pe scen\xc4\x83 imit\xc3\xa2nd mi\xc8\x99c\xc4\x83ri de dans, \xc8\x99i ocazional a \xc8\x99optit c\xc3\xa2teva cuvinte, \xc3\xaentr-o \xc3\xaencercare slab\xc4\x83 \xc8\x99i palid\xc4\x83 de a c\xc3\xa2nta playback noul ei single\xe2\x80\x9d. Vinay Menon de la ziarul Toronto Star a comentat faptul c\xc4\x83 Spears \xe2\x80\x9ea p\xc4\x83rut complet ame\xc8\x9bit\xc4\x83 \xc8\x99i f\xc4\x83r\xc4\x83 speran\xc8\x9b\xc4\x83. Avea aceea\xc8\x99i expresie pe care ar fi avut-o un om care a fost recent adus \xc3\xaen Palms Casino Resort de o tornad\xc4\x83, una care s-a terminat brusc, lu\xc3\xa2ndu-i hainele \xc8\x99i discern\xc4\x83m\xc3\xa2ntul [...] [Ea a mers] greoi, cu \xc3\xaencetinitorul, ca \xc8\x99i cum cineva i-ar fi turnat ciment \xc3\xaen acele cizme de prostituat\xc4\x83\xe2\x80\x9d. David Wills de la postul de televiziune BBC a afirmat faptul c\xc4\x83 interpretarea \xe2\x80\x9eva fi intra \xc3\xaen c\xc4\x83r\xc8\x9bile de istorie drept una dintre cele mai groaznice spectacole care au avut loc vreodat\xc4\x83 la premiile MTV\xe2\x80\x9d._NEWLINE_Contrar albumelor precedente ale lui Spears, Blackout nu a avut parte de o campanie de promovare cu interviuri \xc3\xaen reviste, apari\xc8\x9bii la emisiuni de talk-show sau alte interpret\xc4\x83ri TV pe l\xc3\xa2ng\xc4\x83 cea de la MTV Video Music Awards. De asemenea, albumul nu a fost promovat prin intermediul unui turneu de concerte. La 27 noiembrie 2007, MTV a lansat concursul \xe2\x80\x9eBritney Spears Wants a Piece of You\xe2\x80\x9d (ro.: \xe2\x80\x9eBritney Spears Vrea o Parte din Tine\xe2\x80\x9d) \xc3\xaen care fanii puteau regiza un videoclip separat pentru single-ul \xe2\x80\x9ePiece of Me\xe2\x80\x9d, folosind secven\xc8\x9be din interviuri acordate de solist\xc4\x83, precum \xc8\x99i film\xc4\x83ri de la interpret\xc4\x83rile acesteia. Folosind un program intitulat MTV Video Remixer, fanii puteau s\xc4\x83 editeze \xc8\x99i s\xc4\x83 creeze un mixaj ale cadrelor. Videoclipul c\xc3\xa2\xc8\x99tig\xc4\x83tor a avut premiera \xc3\xaen timpul emisiunii TRL, la 20 decembrie 2007. Acesta a fost ales de MTV, Jive Records \xc8\x99i Spears \xc3\xaens\xc4\x83\xc8\x99i. C\xc3\xa2\xc8\x99tig\xc4\x83torul a primit un dispozitiv Haier Ibiza Rhapsody, un abonament pe un an la serviciul Rhapsody, precum \xc8\x99i \xc3\xaentreaga discografie a lui Spears lansat\xc4\x83 \xc3\xaen Statele Unite.\n_START_SECTION_\nPerforman\xc8\x9ba \xc3\xaen clasamentele muzicale\n_START_PARAGRAPH_\nPotrivit datelor furnizate de Nielsen SoundScan, Blackout s-a v\xc3\xa2ndut \xc3\xaen 124.000 de exemplare \xc3\xaen prima sa zi de la lansare \xc3\xaen Statele Unite. Jessica Letkemann de la revista Billboard a comparat v\xc3\xa2nz\xc4\x83rile \xc3\xaen mod pozitiv cu cele ale albumului Carnival Ride lansat de Carrie Underwood, material care a ocupat prima pozi\xc8\x9bia a clasamentului Billboard 200 \xc3\xaen s\xc4\x83pt\xc4\x83m\xc3\xa2na precedent\xc4\x83 cu doar 49.000 de copii v\xc3\xa2ndute. Letkemann a estimat, de asemenea, c\xc4\x83 Blackout ar putea debuta pe primul loc. La 6 noiembrie 2007, Billboard a anun\xc8\x9bat faptul c\xc4\x83 albumul Long Road Out of Eden lansat de forma\xc8\x9bia Eagles a dep\xc4\x83\xc8\x99it v\xc3\xa2nz\xc4\x83rile albumului lui Spears, \xc3\xaens\xc4\x83 un debut pe primul loc nu ar putea fi posibil datorit\xc4\x83 unei reguli care interzice materialele distribuite \xc3\xaen mod exclusiv \xc3\xaentr-un singur centru comercial (Walmart \xc3\xaen acest caz) s\xc4\x83 apar\xc4\x83 \xc3\xaen ierarhia Billboard 200. Geoff Mayfield, analist senior \xc8\x99i director al clasamentelor revistei, s-a declarat frustrat de situa\xc8\x9bie, spun\xc3\xa2nd: \xe2\x80\x9ePot crede c\xc4\x83 Eagles au v\xc3\xa2ndut mai mult, \xc3\xaens\xc4\x83 nu exist\xc4\x83 niciun document plauzibil care s\xc4\x83 afirme faptul c\xc4\x83 au v\xc3\xa2ndut mai mult dec\xc3\xa2t [Spears], iar \xc3\xaen caz contrar, tot ce vom vedea sunt oameni care au interesul de a sugera acest lucru\xe2\x80\x9d. \xc3\x8en dup\xc4\x83-amiaza aceleia\xc8\x99i zile, Walmart a emis un comunicat de pres\xc4\x83 \xc3\xaen care s-a anun\xc8\x9bat faptul c\xc4\x83 albumul Long Road Out of Eden a \xc3\xaenregistrat v\xc3\xa2nz\xc4\x83ri de 711.000 de exemplare. Pe timpul nop\xc8\x9bii, s-a anun\xc8\x9bat prin intermediul unui articol publicat pe Billboard.biz c\xc4\x83 a avut loc o \xc3\xaen\xc8\x9belegere \xc3\xaentre revista Billboard \xc8\x99i Nielsen SoundScan, albumele distribuite exclusiv c\xc4\x83tre un singur comerciant put\xc3\xa2nd ulterior s\xc4\x83 apar\xc4\x83 \xc3\xaen clasament \xc3\xaencep\xc3\xa2nd cu aceea\xc8\x99i s\xc4\x83pt\xc4\x83m\xc3\xa2n\xc4\x83. Prin urmare,\xc2\xa0Long Road Out of Eden a debutat \xc3\xaen fruntea topului Billboard 200, iar Blackout a debutat pe locul doi, cu 290.000 de copii v\xc3\xa2ndute. A devenit primul album de studio a lui Spears care nu a debutat pe primul loc. Cu toate acestea, a stabilit recordul de a fi cel mai bine v\xc3\xa2ndut album \xc3\xaen mediul digital lansat de o c\xc3\xa2nt\xc4\x83rea\xc8\x9b\xc4\x83 la vremea respectiv\xc4\x83. \xc3\x8en urma lans\xc4\x83rii albumului Circus \xc3\xaen luna decembrie a anului 2008, Blackout a reintrat \xc3\xaen clasamentul Billboard 200 pe locul 198, av\xc3\xa2nd 4.600 de exemplare v\xc3\xa2ndute. P\xc3\xa2n\xc4\x83 \xc3\xaen martie 2015, s-a v\xc3\xa2ndut \xc3\xaen peste un milion de exemplare \xc3\xaen Statele Unite \xc8\x99i a primit un disc de platin\xc4\x83 din partea Recording Industry Association of America (RIAA)._NEWLINE_\xc3\x8en Canada, Blackout a debutat pe primul loc \xc3\xaen ierarhia Canadian Albums Chart, \xc3\xaenregistr\xc3\xa2nd v\xc3\xa2nz\xc4\x83ri de 29.000 de unit\xc4\x83\xc8\x9bi \xc8\x99i devenind primul album al solistei care ocupe primul loc \xc3\xaen aceast\xc4\x83 \xc8\x9bar\xc4\x83 de la Britney (2001). Materialul a primit un disc de platin\xc4\x83 din partea Canadian Recording Industry Association (CRIA) pentru expedierea a peste 100.000 de copii. \xc3\x8en Australia \xc8\x99i Noua Zeeland\xc4\x83, Blackout a debutat pe locurile trei \xc8\x99i, respectiv, opt, primind ulterior un disc de platin\xc4\x83 din partea Australian Recording Industry Association (ARIA), indic\xc3\xa2nd v\xc3\xa2nz\xc4\x83ri de peste 70.000 de unit\xc4\x83\xc8\x9bi. \xc3\x8en Regatul Unit, albumul a debutat pe locul doi \xc3\xaen clasamentul UK Albums Chart cu v\xc3\xa2nz\xc4\x83ri de 42.000 de unit\xc4\x83\xc8\x9bi, nereu\xc8\x99ind s\xc4\x83 dep\xc4\x83\xc8\x99easc\xc4\x83 Long Road Out of Eden care s-a v\xc3\xa2ndut \xc3\xaen 134.400 de unit\xc4\x83\xc8\x9bi. Blackout a acumulat un total de 28 de s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen top, \xc8\x99i a fost premiat cu discul de aur de c\xc4\x83tre British Phonographic Industry (BPI) pentru cele peste 100.000 de copii expediate. \xc3\x8en Irlanda, a debutat pe primul loc \xc3\xaen clasamentul Irish Albums Chart, \xc3\xaenlocuindu-l pe Bruce Springsteen cu discul Magic. Blackout a debutat pe prima pozi\xc8\x9bie a ierarhiei European Top 100 Albums, dep\xc4\x83\xc8\x99ind v\xc3\xa2nz\xc4\x83rile albumelor Long Road Out of Eden \xc8\x99i e\xc2\xb2. Materialul a \xc3\xaent\xc3\xa2mpinat succes \xc3\xaen Europa, clas\xc3\xa2ndu-se \xc3\xaen top 10 \xc3\xaen zece pie\xc8\x9be muzicale. Blackout a ocupat locul patru \xc3\xaen Elve\xc8\x9bia, locul \xc8\x99ase \xc3\xaen Austria, Italia \xc8\x99i Danemarca, \xc8\x99i locul 10 \xc3\xaen Germania \xc8\x99i Portugalia. Potrivit International Federation of the Phonographic Industry (IFPI), a fost al 32-lea cel mai bine v\xc3\xa2ndut album al anului 2007. P\xc3\xa2n\xc4\x83 la finalul anului 2008, Blackout a \xc3\xaenregistrat v\xc3\xa2nz\xc4\x83ri de peste 3.1 milioane de exemplare \xc3\xaen \xc3\xaentreaga lume.\n_START_SECTION_\nImpact \xc3\xaen cultura pop\n_START_PARAGRAPH_\nAtunci c\xc3\xa2nd albumul Blackout a fost lansat, comportamentul lui Spears a \xc3\xaenceput s\xc4\x83 fie \xc3\xaen contradic\xc8\x9bie cu imaginea ei public\xc4\x83. Stephen Thomas Erlewine de la AllMusic a afirmat faptul c\xc4\x83 Spears a fost un artist care s-a bazat \xc3\xaentotdeauna pe \xe2\x80\x9eidentitatea de \xc2\xabtipa atractiv\xc4\x83 din vecini\xc2\xbb sculptat\xc4\x83 cu mare aten\xc8\x9bie\xe2\x80\x9d, \xc3\xaens\xc4\x83 pentru albumul Blackout, \xe2\x80\x9eaceste imagini au fost \xc3\xaenlocuite de scene \xc3\xaen care Britney sparge ma\xc8\x99ini cu umbrele, \xc3\xae\xc8\x99i \xc8\x99terge degetele unsuroase de rochia croit\xc4\x83 de designeri cunoscu\xc8\x9bi, \xc8\x99i a\xc8\x9bipe\xc8\x99te pe scen\xc4\x83, iar fiecare dezastru nou este o deposedare a ultimelor urme de senzualitate r\xc4\x83mase \xc3\xaen imaginea ei public\xc4\x83\xe2\x80\x9d. Erlweine a ad\xc4\x83ugat c\xc4\x83 acest album serve\xc8\x99te drept o coloan\xc4\x83 sonor\xc4\x83 \xe2\x80\x9epentru zilele \xc3\xaen care Britney era ame\xc8\x9bit\xc4\x83 \xc8\x99i beat\xc4\x83, reflect\xc3\xa2nd excesul care a umplut toate publica\xc8\x9biile de tabloid\xe2\x80\x9d. Redactorul a observat, de asemenea, c\xc4\x83 Blackout a avut o coeren\xc8\x9b\xc4\x83 ce \xe2\x80\x9elipsea cu des\xc4\x83v\xc3\xa2r\xc8\x99ire din acea Britney prezentat\xc4\x83 audien\xc8\x9bei\xe2\x80\x9d._NEWLINE_Tom Ewing de la Pitchfork a notat faptul c\xc4\x83 dup\xc4\x83 ce piesa \xe2\x80\x9eFreakshow\xe2\x80\x9d a ap\xc4\x83rut \xc3\xaen mod ilegal pe internet, un forum dedicat fanilor muzicii dubstep a deschis o postare legat\xc4\x83 de acest subiect. \xc3\x8en dou\xc4\x83zeci \xc8\x99i patru de ore, cele 134 de comentarii ale post\xc4\x83rii s-au \xc3\xaentins pe \xc8\x99apte pagini, gener\xc3\xa2nd reac\xc8\x9bii mixte. Ewing a exemplificat: \xe2\x80\x9eatunci c\xc3\xa2nd muzica de mas\xc4\x83 \xc3\xaemprumut\xc4\x83 elemente din muzica underground, contribuie la \xc3\xaembog\xc4\x83\xc8\x9birea vocabularului pop\xe2\x80\x9d. De asemenea, editorul a atribuit calitatea pieselor de pe Blackout pe motive de ordin economic, de vreme ce unul dintre principalele motive pentru care v\xc3\xa2nz\xc4\x83rile de albume fizice au \xc3\xaenceput s\xc4\x83 sufere \xc3\xaen era digital\xc4\x83 este din cauza unei \xe2\x80\x9edisocieri\xe2\x80\x9d \xc3\xaent\xc3\xa2lnite \xc3\xaen magazinele online \xe2\x80\x93 consumatorilor le este mai u\xc8\x99or s\xc4\x83 cumpere c\xc3\xa2teva c\xc3\xa2ntece dec\xc3\xa2t un album \xc3\xaentreg. Ewing a explicat c\xc4\x83 \xe2\x80\x9e[Blackout] preia modelul Revolver \xc3\xaent\xc3\xa2lnit \xc3\xaen albumele pop \xe2\x80\x93 fiecare melodie este bun\xc4\x83, \xc8\x99i are poten\xc8\x9bial de a deveni hit \xe2\x80\x93 iar asta are mai mult\xc4\x83 logic\xc4\x83 dec\xc3\xa2t niciodat\xc4\x83. \xc3\x8en special atunci c\xc3\xa2nd un superstar este capabil s\xc4\x83 fie la curent cu toate genurile muzicale populare, \xc3\xaentr-o industrie at\xc3\xa2t de rapid\xc4\x83\xe2\x80\x9d._NEWLINE_Criticii de specialitate au observat faptul c\xc4\x83 vocea lui Spears este prelucrat\xc4\x83 cu ajutorul Auto-Tune-ului. Ewing a spus c\xc4\x83 Blackout serve\xc8\x99te drept un memento \xc3\xaen ceea ce prive\xc8\x99te c\xc3\xa2t de recognoscibil\xc4\x83 este vocea c\xc3\xa2nt\xc4\x83re\xc8\x9bei, spun\xc3\xa2nd: \xe2\x80\x9etratat\xc4\x83 sau netratat\xc4\x83, r\xc4\x83gu\xc8\x99eal\xc4\x83 ei u\xc8\x99oar\xc4\x83 \xc8\x99i sudic\xc4\x83 este unul dintre sunetele definitorii ale muzicii pop din anii 2000\xe2\x80\x9d. Totodat\xc4\x83, redactorul a notat c\xc4\x83 albumul \xe2\x80\x9eeste un maestru la capitolul autotune \xc8\x99i editare a vocii drept instrumental muzical, contribuind at\xc3\xa2t la perturbarea \xc8\x99i bruierea c\xc3\xa2ntecelor, c\xc3\xa2t \xc8\x99i la \xc3\xaembun\xc4\x83t\xc4\x83\xc8\x9birea acestora\xe2\x80\x9d. \xc3\x8entr-o recenzie pentru varianta demonstrativ\xc4\x83 \xc3\xaenregistrat\xc4\x83 de Spears pentru c\xc3\xa2ntecul \xe2\x80\x9eTelephone\xe2\x80\x9d lansat de Lady Gaga, Rob Sheffield de la revista Rolling Stone l-a comparat cu \xe2\x80\x9ePiece of Me\xe2\x80\x9d \xc8\x99i a spus: \xe2\x80\x9e\xc3\xaenc\xc4\x83 o dat\xc4\x83, ne este demonstrat c\xc3\xa2t de mult impact a avut Britney \xc3\xaen sunetele muzicii pop curente. Oamenii ador\xc4\x83 s\xc4\x83-\xc8\x99i bat\xc4\x83 joc de Britney, iar asta de \xc3\xaen\xc8\x9beles, dar dac\xc4\x83 \xc2\xabTelephone\xc2\xbb poate dovedi ceva, este c\xc4\x83 Blackout poate fi numit cu u\xc8\x99urin\xc8\x9b\xc4\x83 unul dintre cele mai influente albume pop din ultimii cinci ani\xe2\x80\x9d. \xc3\x8en luna iunie a anului 2012, materialul discografic a fost inclus \xc3\xaen arhiva \xc8\x99i libr\xc4\x83ria muzeului Rock and Roll Hall of Fame._NEWLINE_Blackout a ap\xc4\x83rut \xc3\xaen clasamentul de final de deceniu realizat de publica\xc8\x9bia Rolling Stone, fiind votat drept al \xc8\x99aptelea cel mai bun album al anilor 2000 de c\xc4\x83tre cititorii revistei. Discul a ap\xc4\x83rut, de asemenea, \xc3\xaen lista celor mai bune 500 de albume din istorie, ierarhie realizat\xc4\x83 de cititorii ziarului The Guardian. The Times a numit Blackout al cincilea cel mai bun album al deceniului, \xc3\xaen timp ce \xc3\xaen clasamentul celor mai bune albume lansate \xc3\xaen anii 2000 realizat de revista Stylus Magazine, materialul a ocupat locul 54.'